钦定古今图书集成/明伦汇编/闺媛典/第258卷 > 丁奇遇妻刘氏
## 钦定古今图书集成/明伦汇编/闺媛典/第258卷 > 丁奇遇妻刘氏

按《通州志》：刘氏，丁奇遇妻。幼事父母以孝闻闾里。年
十七归遇，奉翁姑尤谨，翁延师教遇，氏力机杼以佐
之。逾年生一女。遇有壮志，读书焦山病亡，氏痛不欲
生，泪下尽血。时方有身七月，姑怜而止之，不得，则又
曰：“我两人岂能一日已于哭？死者不可复生，哭死且
无益。尔夫未有后，或者天悔祸，而汝生子丁氏实赖
之。”氏遂泣不出声。越三月，果生男。翁姑喜且悲，氏亦
稍解。翁故长者，不善治生产，姑妇力作，相与劳瘁，经
营朝夕。儿渐长，翁姑亦渐衰，氏亲视食左右靡所不
周。篝灯课子，内外大小，无不戢睦。子既娶，先后生数
子，俱补博士弟子员。而氏中心若割，数十年如一日
也。翁以上寿令终，皤然老姑春秋九十，烹饪澣濯，犹
不委任婢仆。其先有代州尹，死于事。其妻姚，亦以遗
腹昌其子孙，而志故不传。因刘氏复为之太息云。